CELEX: C2005/171/47
Language: et
Date: 2005-07-09 00:00:00
Title: Kohtuasi T-168/05: Arkema 25. aprilli 2005. aasta hagi Euroopa Ühenduste Komisjoni vastu

9.7.2005   
            
            
               ET
            
            
               Euroopa Liidu Teataja
            
            
               C 171/28
            
         Arkema 25. aprilli 2005. aasta hagi Euroopa Ühenduste Komisjoni vastu
   (Kohtuasi T-168/05)
   (2005/C 171/47)
   Kohtumenetluse keel: prantsuse
   Ühing Arkema, asukoht Pariis, esitas 25. aprillil 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindaja on advokaat Michel Debroux, kohtudokumentide kättetoimetamise aadress Luxembourgis.
   Hageja palub esimese astme kohtul:
   
               —
            
            
               tühistada komisjoni 19. jaanuari 2005. aasta otsuse KOM(2004)4876 (lõplik) artikli 1 punkt d, artikli 2 punkt c ja artikli 4 punkt 9 osas, mis on adresseeritud Elf Aquitaine'le ja kus on talle määratud rahatrahv, õiguslike ja oluliste vormivigade tõttu ning seega muuta otsuse artikli 2 punkte c ja d osas, milles Arkema'le ja Elf Aquitaine'le on määratud ülemäära kõrge rahatrahv ning asendada see väiksema summaga;
            
         
               —
            
            
               teise võimalusena, muuta otsuse artikli 2 punkte c ja d osas, milles Arkema'le ja Elf Aquitaine'le on määratud ülemäära kõrge rahatrahv ning asendada see väiksema summaga;
            
         
               —
            
            
               igal juhul mõista kohtukulud välja komisjonilt.
            
         Õiguslikud alused ja peamised argumendid
   Vaidlustatud otsuses määras komisjon esiteks hagejale ning tema emaettevõtjale Elf Aquitaine SA'le “nende solidaarvastutusest tulenevalt” 45 miljoni euro suuruse rahatrahvi ning teiseks hagejale üksinda 13,5 miljoni euro suuruse rahatrahvi seoses hageja osalusega — koos kümne teise ettevõtjaga — monoklooräädikhappe sektorit käsitlevas kokkuleppes.
   Hageja väidab oma hagi toetuseks kõigepealt, et komisjon on teinud mitmeid õiguslikke vigu, omistades Elf Aquitaine'le hageja poolt toimepandu, mille olemasolu ning sellele antud õiguslikku hinnangut hageja ei vaidlusta. Komisjon on rikkunud õigusnorme, mis käsitlevad emaettevõtja vastutust tütarettevõtja tegevuse eest, eeldades de facto vaidlustamatult emaettevõtja vastutust tema enamusosaluse põhjal tütarettevõtjas ning on seega jätnud tõendamata emaettevõtja tegeliku seotuse karistatava tegevusega. Hageja arvates rikub selline eeldus, mida ei saa vaidlustada, tütarettevõtja õigusliku ning ärilise autonoomia põhimõtet, konkurentsiõiguse rikkumise eest isikliku vastutuse põhimõtet ning ettevõtja õigusliku vormi alusel diskrimineerimise keelu põhimõtet. Lisaks väidab hageja, et komisjon ei ole järginud olulisi vorminõudeid, kuna eelduse, mida ei saa vaidlustada, kasutamine ei ole põhjendatud.
   Teiseks leiab hageja, et talle määratud rahatrahv on ülemääraselt kõrge, ebaproportsionaalne ning diskrimineeriv. Selle väite toetuseks tugineb ta proportsionaalsuse põhimõtte rikkumisele rahatrahvi lähtesumma kindlaksmääramisel, faktori määramisel mis peab tagama trahvi piisava mõjukuse ning õigusvastase tegevuse kestusega seotud kordaja määramisel.
   Teise võimalusena on hageja seisukohal, et väide proportsionaalsuse põhimõtte rikkumise kohta on asjakohane ka juhul, kui Elf Aquitaine't kahtlustatakse endiselt. Hageja väidab lisaks, et komisjon hindas Arkema käibe arvestamisel selle suuruse kahekordselt ning seega karistatakse teda sama teo eest kaks korda.